**SK**   
**PRÍLOHA VIII**

**„PRÍLOHA XXI**

**POKYNY NA VYPLNENIE VZORU PRE KONCENTRÁCIU VYROVNÁVACEJ KAPACITY (C 71.00) UVEDENÉHO V PRÍLOHE XX**

Koncentrácia vyrovnávacej kapacity podľa emitenta/protistrany (CCC) (C 71.00)

1. Inštitúcie uplatňujú pokyny uvedené v tejto prílohe na zhromaždenie informácií o koncentrácii vyrovnávacej kapacity vykazujúcich inštitúcií podľa desiatich najväčších držieb aktív alebo liniek likvidity poskytnutých inštitúcii na tento účel podľa vzoru C 71.00.

2. Keď je emitent alebo protistrana priradená k viac než jednému druhu produktu, mene alebo stupňu kreditnej kvality, vykazuje sa celková hodnota. Druh produktu, mena alebo stupeň kreditnej kvality, ktorý sa má vykázať, sú tie, ktoré sú relevantné pre najväčší podiel koncentrácie vyrovnávacej kapacity.

3. Vyrovnávacia kapacita vo vzore C 71.00 je rovnaká ako vo vzore C 66.01 s tým rozdielom, že aktíva vykázané ako vyrovnávacia kapacita na účely vzoru C 71.00 musia byť nezaťažené, aby ich inštitúcia mala k dispozícii a mohla ich zmeniť na hotovosť k referenčnému dátumu vykazovania.

4. Na výpočet koncentrácií na účely vzoru vykazovania C 71.00 podľa významnej meny používajú inštitúcie koncentrácie vo všetkých menách.

5. Keď emitent alebo protistrana patrí do viacerých skupín prepojených klientov, vykazuje sa len raz, a to v skupine s vyššou koncentráciou vyrovnávacej kapacity.

6. S výnimkou riadku 0120 sa koncentrácie vyrovnávacej kapacity s centrálnou bankou ako emitentom alebo protistranou v tomto vzore nevykazujú. V prípade, že inštitúcia má v centrálnej banke aktíva s vopred stanovenou pozíciou pre štandardné likviditné operácie, a v rozsahu, v akom tieto aktíva patria medzi desať najvýznamnejších emitentov alebo protistrán nezaťaženej vyrovnávacej kapacity, inštitúcia vykazuje pôvodného emitenta a pôvodný druh produktu.

|  |  |
| --- | --- |
| Stĺpec | Odkazy na právne predpisy a pokyny |
| 0010 | **Názov emitenta**  V stĺpci 0010 sa v zostupnom poradí uvádza názov desiatich najväčších emitentov nezaťažených aktív alebo protistrán nevyčerpaných záväzných liniek likvidity poskytnutých inštitúcii. Najväčšia položka sa zaznamenáva v riadkovej položke 1.01, druhá najväčšia v riadkovej položke 1.02 atď. Emitenti a protistrany, ktorí tvoria skupinu prepojených klientov, sa vykazujú ako jedna koncentrácia.  Uvedený názov emitenta alebo protistrany je úplný názov právneho subjektu, ktorý emitoval aktíva alebo poskytol linky likvidity, vrátane všetkých odkazov na druh spoločnosti v súlade s vnútroštátnym právom obchodných spoločností. |
| 0020 | Kód LEI  Identifikačný kód právneho subjektu protistrany. |
| 0030 | **Sektor emitenta**  Každému emitentovi alebo protistrane je pridelený jeden sektor na základe týchto tried hospodárskych sektorov finančného vykazovania (FINREP) (časť 1 prílohy V k tomuto vykonávaciemu nariadeniu):  i) orgány verejnej správy; ii) úverové inštitúcie; iii) ostatné finančné korporácie; iv) nefinančné korporácie; v) domácnosti.  V prípade skupín prepojených klientov sa sektor nevykazuje. |
| 0040 | **Sídlo emitenta**  Používa sa kód ISO 3166-1-alfa-2 krajiny založenia emitenta alebo protistrany vrátane pseudokódov ISO pre medzinárodné organizácie dostupných v najnovšom vydaní príručky Eurostatu *Balance of Payments Vademecum* (Príručka platobnej bilancie).  V prípade skupín prepojených klientov sa krajina nevykazuje. |
| 0050 | **Druh produktu**  Emitentom/protistranám uvedeným v stĺpci 0010 sa priraďuje druh produktu zodpovedajúci produktu, v rámci ktorého sa drží aktívum alebo sa prijala pohotovostná facilita likvidity, použitím týchto kódov označených tučným písmom:  **SrB** (nadradený dlhopis),  **SubB** (podriadený dlhopis),  **CP** (krátkodobý obchodovateľný cenný papier),  **CB** (kryté dlhopisy),  **US** (cenné papiere PKIPCP, t. j. finančné nástroje predstavujúce podiel v subjekte kolektívneho investovania do prevoditeľných cenných papierov alebo cenný papier emitovaný subjektom kolektívneho investovania do prevoditeľných cenných papierov),  **ABS** (cenný papier zabezpečený aktívami),  **CrCl** (úverová pohľadávka),  **Eq** (vlastné imanie),  **Gold** (ak ide o fyzické zlato, s ktorým možno zaobchádzať ako s jednou protistranou),  **LiqL** (nevyčerpané záväzné linky likvidity poskytnuté inštitúcii),  **OPT** (iný druh produktu). |
| 0060 | **Mena**  Emitentovi alebo protistranám uvedeným v stĺpci 0010 sa priraďuje ISO kód meny v stĺpci 0060 zodpovedajúci denominácii prijatého aktíva alebo nevyčerpaných záväzných liniek likvidity poskytnutých inštitúcii. Vykazuje sa trojpísmenový kód jednotky meny v súlade s normou ISO 4217.  Keď je linka obsahujúca viac mien súčasťou koncentrácie vo vyrovnávacej kapacite, počíta sa v mene, ktorá je prevládajúcou vo zvyšnej časti koncentrácie. Pokiaľ ide o oddelené vykazovanie vo významných menách, ako je stanovené v článku 415 ods. 2 nariadenia (EÚ) č. 575/2013, inštitúcie posudzujú menu, v ktorej k toku pravdepodobne dôjde, a vykazujú položku len v danej významnej mene v súlade s pokynmi na oddelené vykazovanie významných mien v ukazovateli krytia likvidity v súlade s nariadením (EÚ) 2021/451. |
| 0070 | **Stupeň kreditnej kvality**  Príslušný stupeň kreditnej kvality sa priraďuje v súlade s nariadením (EÚ) č. 575/2013 a je zhodný so stupňom kreditnej kvality položiek vykázaných v stupnici splatnosti. Ak neexistuje žiadny rating, priradí sa stupeň „bez ratingu“. |
| 0080 | **Hodnota na základe trhového ocenenia (MtM)/nominálna hodnota**  Trhová hodnota alebo reálna hodnota aktív, prípadne nominálna hodnota nevyčerpaných liniek likvidity poskytnutých inštitúcii. |
| 0090 | **Hodnota kolaterálu prípustného z hľadiska centrálnej banky**  V prípade konkrétnych aktív hodnota kolaterálu v súlade s predpismi centrálnej banky pre automatické operácie  V prípade aktív denominovaných v mene uvedenej vo vykonávacom nariadení Komisie (EÚ) 2015/233\* ako mena s mimoriadne úzko vymedzenou oprávnenosťou centrálnej banky inštitúcie ponechávajú toto pole prázdne. |

\_\_\_\_\_\_\_\_\_\_\_\_\_\_

\* Vykonávacie nariadenie Komisie (EÚ) 2015/233 z 13. februára 2015, ktorým sa stanovujú vykonávacie technické predpisy, pokiaľ ide o meny, v ktorých existuje mimoriadne úzke vymedzenie oprávnenosti centrálnej banky podľa nariadenia Európskeho parlamentu a Rady (EÚ) č. 575/2013 (Ú. v. EÚ L 39, 14.2.2015, s. 11).“