

REGOLAMENT TA’ IMPLIMENTAZZJONI TAL-KUMMISSJONI (UE) .../...

ta’ 21.11.2022

li jemenda l-istandards tekniċi ta’ implimentazzjoni stabbiliti fir-Regolament ta’ Implimentazzjoni (UE) 2021/451 fir-rigward tal-fondi proprji, l-aggravar ta’ assi, il-likwidità u r-rapportar għall-finijiet tal-identifikazzjoni tal-istituzzjonijiet ta' importanza sistemika globali

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament (UE) Nru 575/2013 tal-Parlament Ewropew u tal-Kunsill tas-26 ta’ Ġunju 2013 dwar ir-rekwiżiti prudenzjali għall-istituzzjonijiet ta’ kreditu u li jemenda r-Regolament (UE) Nru 648/2012[[1]](#footnote-1) u b’mod partikolari l-Artikolu 415(3), l-ewwel subparagrafu, l-Artikolu 415 (3a), l-ewwel subparagrafu, l-Artikolu 430(7), l-ewwel subparagrafu l-Artikolu 430(9), it-tieni subparagrafu tiegħu,

Billi:

(1) Ir-Regolament ta’ Implimentazzjoni tal-Kummissjoni (UE) 2021/451**[[2]](#footnote-2)** jistabbilixxi standards tekniċi fir-rigward tar-rapportar superviżorju u jispeċifika l-modalitajiet li skonthom l-istituzzjonijiet huma meħtieġa jirrapportaw informazzjoni rilevanti għall-konformità tagħhom mar-Regolament (UE) Nru 575/2013. Jenħtieġ li dak ir-Regolament ta’ Implimentazzjoni jiġi emendat biex jirrifletti l-elementi introdotti fir-Regolament (UE) Nru 575/2013 bir-Regolament (UE) 2019/876 tal-Parlament Ewropew u tal-Kunsill**[[3]](#footnote-3)**.

(2) Ir-Regolament (UE) 2019/876 emenda r-Regolament (UE) Nru 575/2013 biex iżid, fost l-oħrajn, il-livell ta’ proporzjonalità tar-rekwiżiti ta’ rapportar dwar il-likwidità. Għaldaqstant, huwa meħtieġ li jiġi speċifikat il-kamp ta’ applikazzjoni rivedut tar-rekwiżiti ta’ rapportar dwar metriċi addizzjonali għall-monitoraġġ tal-likwidità li huma applikabbli għal istituzzjonijiet żgħar u mhux kumplessi fl-Unjoni f’konformità mar-Regolament ta’ Implimentazzjoni (UE) 2021/451. F’konformità mar-rakkomandazzjonijiet mir-rapport finali tal-Awtorità Bankarja Ewropea (European Banking Authority, EBA) dwar il-kost tal-konformità mar-rekwiżiti ta’ rapportar imsemmija fl-Artikolu 430(8) tar-Regolament (UE) Nru 575/2013, jenħtieġ li, sa ċertu punt, l-istituzzjonijiet li mhumiex żgħar u mhux kumplessi, iżda li lanqas ma huma istituzzjonijiet kbar, jibbenefikaw ukoll minn livell ogħla ta’ proporzjonalità f’metriċi addizzjonali għall-monitoraġġ tal-likwidità.

(3) Ir-Regolament (UE) 2021/558 tal-Parlament Ewropew u tal-Kunsill[[4]](#footnote-4) flimkien mar-Regolament (UE) 2021/557 tal-Parlament Ewropew u tal-Kunsill[[5]](#footnote-5) emenda r-Regolament (UE) Nru 575/2013 u r-Regolament (UE) 2017/2402[[6]](#footnote-6), rispettivament, biex jiġu introdotti aġġustamenti mmirati għall-qafas tat-titolizzazzjonijiet. Jenħtieġ li dawk l-aġġustamenti mmirati jiġu riflessi fir-rekwiżiti ta’ rapportar tar-Regolament ta’ Implimentazzjoni (UE) 2021/451.

(4) Ir-Regolament (UE) 2019/876 emenda r-Regolament (UE) Nru 575/2013 fir-rigward tat-trattament ta’ assi ta’ software valutati b’mod prudenti. F’dan ir-rigward, ir-Regolament Delegat tal-Kummissjoni (UE) 2020/2176[[7]](#footnote-7) emenda r-Regolament Delegat tal-Kummissjoni (UE) Nru 241/2014[[8]](#footnote-8) biex jiċċara l-eżenzjoni tal-assi ta’ software mit-tnaqqis mill-entrati tal-Grad 1 ta’ Ekwità Komuni. Jenħtieġ li r-Regolament ta’ Implimentazzjoni tal-Kummissjoni (UE) 2021/451 jiġi emendat biex jipprovdi lill-awtoritajiet kompetenti b’informazzjoni dwar l-implimentazzjoni mill-istituzzjonijiet tar-rekwiżiti ta’ dak ir-Regolament Delegat.

(5) Ir-rapport finali tal-EBA dwar il-kost tal-konformità rrakkomanda li jiġu eżentati istituzzjonijiet żgħar u mhux kumplessi mir-rapportar ta’ ċerti formoli ta’ aggravar tal-assi u li tiġi aġġustata d-definizzjoni tal-livell ta’ aggravar tal-assi. Il-Kummissjoni taqbel mar-rakkomandazzjonijiet dwar it-tnaqqis tal-kost tal-konformità inklużi f’dak ir-rapport. Għaldaqstant huwa meħtieġ li jiġu emendati d-dispożizzjonijiet korrispondenti dwar ir-rapportar dwar l-aggravar tal-assi fuq bażi individwali u konsolidata tar-Regolament (UE) 2021/451.

(6) Ir-Regolament ta’ Implimentazzjoni (UE) 2021/451 jistabbilixxi r-rekwiżiti għar-rapportar ta’ informazzjoni ewlenija għall-finijiet tal-identifikazzjoni ta’ istituzzjonijiet ta’ importanza sistemika globali (global systemically important institutions, G-SIIs) u għall-assenjazzjoni tar-rati tal-buffer tal-G-SII f’konformità ma’ metodoloġija speċifika għall-Unjoni stabbilita fir-Regolament Delegat tal-Kummissjoni (UE) Nru 1222/2014[[9]](#footnote-9). L-indikaturi li permezz tagħhom titkejjel l-importanza sistemika huma applikabbli bl-istess mod għall-gruppi bankarji u l-istituzzjonijiet awtonomi. Għaldaqstant, jenħtieġ li l-obbligi ta’ rapportar jiġu estiżi għal istituzzjonijiet awtonomi li jissodisfaw il-kriterji biex jiġu inklużi fl-eżerċizzju ta’ valutazzjoni tal-G-SIIs.

(7) Sabiex tittejjeb il-kapaċità tal-awtoritajiet kompetenti li jimmonitorjaw u jivvalutaw b’mod effettiv il-profil tar-riskju tal-istituzzjonijiet, il-konformità tal-istituzzjonijiet mar-rekwiżiti prudenzjali, u biex jidentifikaw ir-riskji li l-istituzzjonijiet jistgħu joħolqu għas-settur finanzjarju, jenħtieġ li jiġu emendati għadd ta’ Annessi tar-Regolament ta’ Implimentazzjoni (UE) 2021/451.

(8) Sabiex tingħata ċarezza u biżżejjed żmien għat-tħejjija għall-implimentazzjoni tar-rekwiżiti ta’ rapportar introdotti minn dan ir-Regolament, jenħtieġ li l-istituzzjonijiet jibdew jirrapportaw f’konformità ma’ dan ir-Regolament mhux qabel sitt xhur mid-data tad-dħul fis-seħħ tiegħu, f’konformità mal-Artikolu 430(7) tar-Regolament (UE) Nru 575/2013.

(9) Id-dispożizzjonijiet f’dan ir-Regolament huma marbuta mill-qrib, billi l-Artikolu 415(3), l-ewwel subparagrafu u l-Artikolu 415 (3a), l-ewwel subparagrafu, jikkonċernaw l-obbligi ta’ rapportar tal-istituzzjonijiet li huma sostanzjalment allinjati mal-obbligi ta’ rapportar ta’ istituzzjonijiet oħra skont l-Artikolu 430 tar-Regolament (UE) Nru 575/2013. Sabiex tiġi żgurata l-koerenza bejn dawk id-dispożizzjonijiet, l-istandards tekniċi ta’ implimentazzjoni rilevanti għandhom jiġu inklużi f’Regolament wieħed.

(10) Għaldaqstant, jenħtieġ li r-Regolament ta’ Implimentazzjoni (UE) 2021/451 jiġi emendat skont dan.

(11) Dan ir-Regolament huwa bbażat fuq l-abbozz tal-istandards tekniċi ta’ implimentazzjoni ppreżentati lill-Kummissjoni mill-EBA.

(12) L-EBA wettqet konsultazzjonijiet pubbliċi miftuħa dwar l-abbozz ta’ standards tekniċi ta’ implementazzjoni li fuqu huwa bbażat dan ir-Regolament, analizzat il-kostijiet u l-benefiċċji potenzjali relatati u talbet il-parir tal-Grupp tal-Partijiet Bankarji Interessati stabbilit f’konformità mal-Artikolu 37 tar-Regolament (UE) Nru 1093/2010 tal-Parlament Ewropew u tal-Kunsill[[10]](#footnote-10),

ADOTTAT DAN IR-REGOLAMENT:

Artikolu 1

Ir-Regolament ta’ Implimentazzjoni (UE) 2021/451 huwa emendat kif ġej:

(1) L-Artikolu 18 huwa sostitwit b’dan li ġej:

“Meta jirrapportaw informazzjoni dwar metriċi addizzjonali għall-monitoraġġ tal-likwidità f’konformità mal-Artikolu 430(1), il-punt (d), tar-Regolament (UE) Nru 575/2013 fuq bażi individwali u konsolidata, l-istituzzjonijiet għandhom jissottomettu informazzjoni kif ġej:

(a) istituzzjonijiet kbar skont it-tifsira tal-Artikolu 4(1), il-punt (146), tar-Regolament (UE) Nru 575/2013 għandhom jissottomettu bi frekwenza ta’ kull xahar l-informazzjoni stabbilita fil-formola 66.1 tal-Anness XXII ta’ dan ir-Regolament f’konformità mal-istruzzjonijiet stabbiliti fl-Anness XXIII ta’ dan ir-Regolament, il-formoli 67, 68, 69 u 70 tal-Anness XVIII ta’ dan ir-Regolament f’konformità mal-istruzzjonijiet stabbiliti fl-Anness XIX ta’ dan ir-Regolament u l-formola 71 tal-Anness XX ta’ dan ir-Regolament f’konformità mal-istruzzjonijiet fl-Anness XXI ta’ dan ir-Regolament;

(b) istituzzjoni żgħira u mhux kumplessa skont it-tifsira tal-Artikolu 4(1), il-punt (145), tar-Regolament (UE) Nru 575/2013 għandha tissottometti bi frekwenza trimestrali l-informazzjoni stabbilita fil-formola 66.1 fl-Anness XXII ta’ dan ir-Regolament f’konformità mal-istruzzjonijiet stabbiliti fl-Anness XXIII ta’ dan ir-Regolament, il-formola 67 tal-Anness XVIII ta’ dan ir-Regolament f’konformità mal-istruzzjonijiet stabbiliti fl-Anness XIX ta’ dan ir-Regolament u l-formola 71 tal-Anness XX ta’ dan ir-Regolament f’konformità mal-istruzzjonijiet stabbiliti fl-Anness XXI ta’ dan ir-Regolament;

(c) l-istituzzjonijiet li ma jaqgħux fil-kamp ta’ applikazzjoni tal-punti (a) u (b) għandhom jissottomettu bi frekwenza ta’ kull xahar l-informazzjoni stabbilita fil-formola 66.1 tal-Anness XXII f’konformità mal-istruzzjonijiet stabbiliti fl-Anness XXIII, il-formoli 67, 68 u 69 tal-Anness XVIII f’konformità mal-istruzzjonijiet stabbiliti fl-Anness XIX u l-formola 71 tal-Anness XX f’konformità mal-istruzzjonijiet stabbiliti fl-Anness XXI;”;

(2) L-Artikolu 19 huwa emendat kif ġej:

(a) il-paragrafi 2 u 3 huma sostitwiti b’dan li ġej:

“2. L-informazzjoni msemmija fil-paragrafu 1 għandha tiġi sottomessa b’din il-frekwenza:

(a) l-informazzjoni speċifikata fl-Anness XVI, il-Partijiet A, B u D, bi frekwenza trimestrali;

(b) l-informazzjoni speċifikata fl-Anness XVI, il-Parti C, bi frekwenza annwali;

(c) l-informazzjoni speċifikata fl-Anness XVI, il-Parti E, bi frekwenza semiannwali.

3. L-informazzjoni msemmija fil-paragrafu 1 għandha tiġi sottomessa kif ġej:

(a) l-istituzzjonijiet għandhom jissottomettu l-informazzjoni speċifikata fl-Anness XVI, il-Parti A;

(b) l-istituzzjonijiet il-kbar għandhom jissottomettu l-informazzjoni speċifikata fl-Anness XVI, il-Partijiet B, C u E;

(c) l-istituzzjonijiet li la huma istituzzjonijiet kbar u lanqas istituzzjonijiet żgħar u mhux kumplessi għandhom jissottomettu l-informazzjoni speċifikata fl-Anness XVI, il-Partijiet B, C u E, meta l-livell ta’ aggravar tal-assi tal-istituzzjoni, kif ikkalkulat f’konformità mal-Anness XVII, il-punt 1.6, is-subpunt 9, ikun ugwali għal 15 % jew ogħla;

(d) l-istituzzjonijiet għandhom jirrapportaw l-informazzjoni speċifikata fl-Anness XVI, il-Parti D, biss meta joħorġu bonds imsemmija fl-Artikolu 52(4), l-ewwel subparagrafu, tad-Direttiva 2009/65/KE tal-Parlament Ewropew u tal-Kunsill biss[[11]](#footnote-11).

Il-kriterji tad-dħul u l-ħruġ tal-Artikolu 4(3) għandhom japplikaw.

(b) Il-paragrafu 4 huwa mħassar.

(3) L-Artikolu 20 huwa sostitwit b’dan li ġej:

“Artikolu 20

**Rapportar supplimentari għall-finijiet tal-identifikazzjoni tal-G-SIIs u tal-assenjar tar-rati tal-buffer tal-G-SIIs**

1. Meta jirrapportaw informazzjoni supplimentari għall-finijiet tal-identifikazzjoni tal-G-SIIs u tal-assenjar tar-rati tal-buffer tal-G-SIIs skont l-Artikolu 131 tad-Direttiva 2013/36/UE, l-istituzzjonijiet prinċipali tal-UE, il-kumpaniji azzjonarji finanzjarji omm tal-UE u l-kumpaniji azzjonarji finanzjarji mħallta omm tal-UE għandhom jissottomettu l-informazzjoni kif speċifikat fl-Anness XXVI ta’ dan ir-Regolament, f’konformità mal-istruzzjonijiet ippreżentati fl-Anness XXVII ta’ dan ir-Regolament, fuq bażi konsolidata bi frekwenza trimestrali, fejn jiġu ssodisfati ż-żewġ kundizzjonijiet li ġejjin:

(a) il-kejl tal-iskopertura totali tal-grupp, inkluż is-sussidjarji tal-assigurazzjoni, ikun ugwali għal EUR 125 000 000 000 jew aktar;

(b) il-kumpanija omm tal-UE jew kwalunkwe sussidjarja tagħha jew kwalunkwe fergħa mħaddma mill-kumpanija omm jew minn sussidjarja tkun tinsab fi Stat Membru parteċipanti kif imsemmi fl-Artikolu 4 tar-Regolament (UE) Nru 806/2014 tal-Parlament Ewropew u tal-Kunsill[[12]](#footnote-12).

2. Sabiex jirrapportaw informazzjoni supplimentari għall-finijiet tal-identifikazzjoni tal-G-SIIs u tal-assenjar tar-rati tal-buffer tal-G-SIIs skont l-Artikolu 131 tad-Direttiva 2013/36/UE, l-istituzzjonijiet għandhom jissottomettu l-informazzjoni kif speċifikat fl-Anness XXVI ta’ dan ir-Regolament, f’konformità mal-istruzzjonijiet ippreżentati fl-Anness XXVII ta’ dan ir-Regolament, fuq bażi individwali bi frekwenza trimestrali, fejn jiġu ssodisfati l-kundizzjonijiet kollha li ġejjin:

(a) il-kejl tal-iskopertura totali tal-istituzzjoni ikun ugwali għal EUR 125 000 000 000 jew aktar;

(b) l-istituzzjoni tkun tinsab fi Stat Membru parteċipanti kif imsemmi fl-Artikolu 4 tar-Regolament (UE) Nru 806/2014;

(c) l-istituzzjoni ma tkunx parti minn grupp li jkun soġġett għal superviżjoni konsolidata f’konformità mal-Kapitolu 1, it-Titolu II, il-Parti Wieħed tar-Regolament (UE) Nru 575/2013 (“istituzzjoni awtonoma”).

3. B’deroga mill-Artikolu 3(1), il-punt (b), l-informazzjoni msemmija fil-paragrafi 1 u 2 ta’ dan l-Artikolu għandha tiġi sottomessa sa tmiem il-ġurnata tax-xogħol fid-dati ta’ rimessa li ġejjin: l-1 ta’ Lulju, l-1 ta’ Ottubru, it-2 ta’ Jannar u l-1 ta’ April.

4. B’deroga mill-Artikolu 4, dan li ġej għandu japplika fir-rigward tal-limiti speċifikati fil-paragrafu 1, il-punt (a), u l-paragrafu 2, il-punt (a), ta’ dan l-Artikolu:

(a) l-istituzzjoni prinċipali tal-UE, il-kumpanija finanzjarja azzjonarja omm tal-UE, il-kumpanija finanzjarja azzjonarja mħallta omm tal-UE jew l-istituzzjoni awtonoma, kif applikabbli, għandha immedjatament tibda tirrapporta l-informazzjoni f’konformità ma’ dan l-Artikolu meta l-kejl tal-iskopertura tal-proporzjon ta’ ingranaġġ tagħha jaqbeż il-limitu speċifikat sa tmiem is-sena kontabilistika, u għandha tirrapporta din l-informazzjoni mill-inqas għall-aħħar ta’ dik is-sena kontabilistika u t-tliet dati ta’ referenza trimestrali sussegwenti;

(b) l-istituzzjoni prinċipali tal-UE, il-kumpanija finanzjarja azzjonarja omm tal-UE, il-kumpanija finanzjarja azzjonarja mħallta omm tal-UE jew l-istituzzjoni awtonoma, kif applikabbli, għandha tieqaf immedjatament tirrapporta l-informazzjoni f’konformità ma’ dan l-Artikolu meta l-kejl tal-iskopertura tal-proporzjon ta’ ingranaġġ tagħha jaqa’ taħt il-livell limitu speċifikat sa tmiem is-sena kontabilistika tagħha.

(4) L-Anness I huwa sostitwit bit-test ippreżentat fl-Anness I ta’ dan ir-Regolament;

(5) L-Anness II huwa sostitwit bit-test ippreżentat fl-Anness II ta’ dan ir-Regolament;

(6) L-Anness XVI huwa sostitwit bit-test ippreżentat fl-Anness III ta’ dan ir-Regolament;

(7) L-Anness XVII huwa sostitwit bit-test ippreżentat fl-Anness IV ta’ dan ir-Regolament;

(8) L-Anness XVIII huwa sostitwit bit-test ippreżentat fl-Anness V ta’ dan ir-Regolament;

(9) L-Anness XIX huwa sostitwit bit-test ippreżentat fl-Anness VI ta’ dan ir-Regolament;

(10) L-Anness XX huwa sostitwit bit-test ippreżentat fl-Anness VII ta’ dan ir-Regolament;

(11) L-Anness XXI huwa sostitwit bit-test ippreżentat fl-Anness VIII ta’ dan ir-Regolament;

(12) L-Anness XXII huwa sostitwit bit-test ippreżentat fl-Anness IX ta’ dan ir-Regolament;

(13) L-Anness XXIII huwa sostitwit bit-test ippreżentat fl-Anness X ta’ dan ir-Regolament;

(14) L-Anness XXVI huwa sostitwit bit-test ippreżentat fl-Anness XI ta’ dan ir-Regolament;

(15) L-Anness XXVII huwa sostitwit bit-test ippreżentat fl-Anness XII ta’ dan ir-Regolament.

Artikolu 2

**Dħul fis-seħħ u applikazzjoni**

Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’*Il-Ġurnal Uffiċjali tal-Unjoni Ewropea*.

Għandu japplika minn ... [*Il-ĠU huwa mitlub idaħħal id-data - sitt xhur wara d-data tad-dħul fis-seħħ ta’ dan ir-Regolament*].

Dan ir-Regolament għandu jorbot fl-intier tiegħu u japplika direttament fl-Istati Membri kollha.

Magħmul fi Brussell, 21.11.2022

Għall-Kummissjoni

Il-President  
 Ursula VON DER LEYEN

1. ĠU L 176, 27.6.2013, p. 1. [↑](#footnote-ref-1)
2. Ir-Regolament ta’ Implimentazzjoni tal-Kummissjoni (UE) 2021/451 tas-17 ta’ Diċembru 2020 li jistabbilixxi standards tekniċi ta’ implimentazzjoni għall-applikazzjoni tar-Regolament (UE) Nru 575/2013 tal-Parlament Ewropew u tal-Kunsill fir-rigward tar-rapportar superviżorju tal-istituzzjonijiet u li jħassar ir-Regolament ta’ Implimentazzjoni (UE) Nru 680/2014 (ĠU L 97, 19.3.2021, p. 1). [↑](#footnote-ref-2)
3. Ir-Regolament (UE) 2019/876 tal-Parlament Ewropew u tal-Kunsill tal-20 ta’ Mejju 2019 li jemenda r-Regolament (UE) Nru 575/2013 dwar il-proporzjon ta’ lieva finanzjarja, il-proporzjon ta’ finanzjament stabbli nett, rekwiżiti għall-fondi proprji u obbligazzjonijiet eliġibbli, riskju ta’ kreditu tal-kontroparti, riskju tas-suq, skoperturi għal kontropartijiet ċentrali, skoperturi għal impriżi ta’ investiment kollettiv, skoperturi kbar, rekwiżiti ta’ rappurtar u divulgazzjoni, u r-Regolament (UE) Nru 648/2012 (ĠU L 150, 7.6.2019, p. 1). [↑](#footnote-ref-3)
4. Ir-Regolament (UE) 2021/558 tal-Parlament Ewropew u tal-Kunsill tal-31 ta’ Marzu 2021 li jemenda r-Regolament (UE) Nru 575/2013 fir-rigward ta’ aġġustamenti għall-qafas ta’ titolizzazzjoni bħala appoġġ għall-irkupru ekonomiku b’reazzjoni għall-kriżi tal-COVID-19 (ĠU L 116, 6.4.2021, p. 25). [↑](#footnote-ref-4)
5. Ir-Regolament (UE) 2021/557 tal-Parlament Ewropew u tal-Kunsill tal-31 ta’ Marzu 2021 li jemenda r-Regolament (UE) 2017/2402 li jistabbilixxi qafas ġenerali għat-titolizzazzjoni u li joħloq qafas speċifiku għal titolizzazzjoni sempliċi, trasparenti u standardizzata biex jgħin l-irkupru mill-kriżi tal-COVID-19 (ĠU L 116, 6.4.2021, p. 1). [↑](#footnote-ref-5)
6. Ir-Regolament (UE) 2017/2402 tal-Parlament Ewropew u tal-Kunsill tat-12 ta’ Diċembru 2017 li jistabbilixxi qafas ġenerali għat-titolizzazzjoni u li joħloq qafas speċifiku għal titolizzazzjoni sempliċi, trasparenti u standardizzata, u li jemenda d-Direttivi 2009/65/KE, 2009/138/KE u 2011/61/UE u r-Regolamenti (KE) Nru 1060/2009 u (UE) Nru 648/2012 (ĠU L 347, 28.12.2017, p. 35). [↑](#footnote-ref-6)
7. Ir-Regolament Delegat tal-Kummissjoni (UE) 2020/2176 tat-12 ta’ Novembru 2020 li jemenda r-Regolament ta’ Delega (UE) Nru 241/2014 fir-rigward tat-tnaqqis tal-assi ta’ software mill-entrati tal-Grad 1 tal-Ekwità Komuni (ĠU L 433, 22.12.2020, p. 27). [↑](#footnote-ref-7)
8. Ir-Regolament ta' Delega tal-Kummissjoni (UE) Nru 241/2014 tas-7 ta’ Jannar 2014 li jissupplimenta r-Regolament (UE) Nru 575/2013 tal-Parlament Ewropew u tal-Kunsill fir-rigward ta’ standards tekniċi regolatorji għar-Rekwiżiti tal-Fondi Proprji għall-istituzzjonijiet (ĠU L 74, 14.3.2014, p. 8). [↑](#footnote-ref-8)
9. Ir-Regolament ta’ Delega tal-Kummissjoni (UE) Nru 1222/2014 tat-8 ta’ Ottubru 2014 li jissupplimenta d-Direttiva 2013/36/UE tal-Parlament Ewropew u tal-Kunsill fir-rigward ta’ standards tekniċi regolatorji għall-ispeċifikazzjoni tal-metodoloġija għall-identifikazzjoni ta’ istituzzjonijiet globali sistemikament importanti u għad-definizzjoni ta’ subkategoriji ta’ istituzzjonijiet globali sistemikament importanti (ĠU L 330, 15.11.2014, p. 27) [↑](#footnote-ref-9)
10. Ir-Regolament (UE) Nru 1093/2010 tal-Parlament Ewropew u tal-Kunsill tal-24 ta’ Novembru 2010 li jistabbilixxi Awtorità Superviżorja Ewropea (Awtorità Bankarja Ewropea) u li jemenda d-Deċiżjoni Nru 716/2009/KE u jħassar id-Deċiżjoni tal-Kummissjoni 2009/78/KE (ĠU L 331, 15.12.2010, p. 12). [↑](#footnote-ref-10)
11. Id-Direttiva 2009/65/KE tal-Parlament Ewropew u tal-Kunsill tat-13 ta’ Lulju 2009 dwar il-koordinazzjoni ta’ liġijiet, regolamenti u dispożizzjonijiet amministrattivi fir-rigward tal-impriżi ta’ investiment kollettiv f’titoli trasferibbli (UCITS) (ĠU L 302, 17.11.2009, p. 32).”; [↑](#footnote-ref-11)
12. Ir-Regolament (UE) Nru 806/2014 tal-Parlament Ewropew u tal-Kunsill tal-15 ta’ Lulju 2014 li jistabbilixxi regoli uniformi u proċedura uniformi għar-riżoluzzjoni tal-istituzzjonijiet ta’ kreditu u ċerti ditti tal-investiment fil-qafas ta’Mekkaniżmu Uniku ta’ Riżoluzzjoni u Fond Uniku għar-Riżoluzzjoni u li jemenda r-Regolament (UE) Nru 1093/2010 (ĠU L 225, 30.7.2014, p. 1). [↑](#footnote-ref-12)