**SK**

**PRÍLOHA XII**

**„PRÍLOHA XXVII**

**POKYNY NA VYKAZOVANIE NA ÚČELY IDENTIFIKÁCIE GLOBÁLNYCH SYSTÉMOVO VÝZNAMNÝCH INŠTITÚCIÍ (G-SII) A PRIRAĎOVANIA MIER KAPITÁLOVÉHO VANKÚŠA PRE G-SII**

Obsah

[ČASŤ I: VŠEOBECNÉ POKYNY 2](#_Toc114846422)

[1. Štruktúra a pravidlá 2](#_Toc114846423)

[1.1. Štruktúra 2](#_Toc114846424)

[1.2. Pravidlá číslovania 2](#_Toc114846425)

[1.3. Pravidlá používania znamienok 2](#_Toc114846426)

[ČASŤ II: POKYNY TÝKAJÚCE SA VZOROV 3](#_Toc114846427)

[1. Všeobecné poznámky 3](#_Toc114846428)

[2. Pokyny týkajúce sa konkrétnych pozícií 3](#_Toc114846429)

## ČASŤ I: VŠEOBECNÉ POKYNY

1. Štruktúra a pravidlá

1.1. Štruktúra

1. Tieto požiadavky na vykazovanie, ktorých cieľom je identifikácia globálnych systémovo významných inštitúcií (G-SII) a priraďovanie zodpovedajúcich mier kapitálového vankúša pre G-SII, pozostávajú z jedného vzoru, v ktorom sa zaznamenávajú informácie o ukazovateľoch globálneho systémového významu a konkrétnych položkách potrebných na uplatňovanie metodiky Únie na identifikáciu G-SII a priraďovanie zodpovedajúcich mier kapitálového vankúša pre G-SII.

1.2. Pravidlá číslovania

2. V dokumente sa pri odkaze na stĺpce, riadky a bunky vzorov používajú pravidlá označovania stanovené v bodoch 3 až 5. Tieto číselné kódy sa vo veľkej miere používajú v pravidlách validácie.

3. V pokynoch sa používa tento všeobecný zápis: {vzor; riadok; stĺpec}.

4. Ak sa odkazuje v rámci vzoru, a preto sa používajú len údajové body uvedeného vzoru, zápis neobsahuje vzor: {riadok; stĺpec}. Ak vzory majú len jeden stĺpec, odkazuje sa len na riadky: {vzor; riadok}.

5. Symbol hviezdičky sa používa na vyjadrenie toho, že odkaz sa vzťahuje na skôr uvedené riadky alebo stĺpce.

1.3. Pravidlá používania znamienok

6. Každá suma, ktorá zvyšuje hodnotu ukazovateľa, aktív, záväzkov alebo expozícií, sa vykazuje ako kladné číslo. Každá suma, ktorá znižuje hodnotu ukazovateľa, aktív, záväzkov alebo expozícií, sa vykazuje ako záporné číslo. Ak je pred označením určitej položky záporné znamienko (–), očakáva sa, že v prípade tejto položky sa neuvedie žiadne kladné číslo.

## ČASŤ II: POKYNY TÝKAJÚCE SA VZOROV

1. Všeobecné poznámky

8. Vzor je rozdelený na dve časti. Horná časť o ukazovateľoch G-SII obsahuje ukazovatele na identifikáciu globálnych systémovo významných inštitúcií, ako sú vymedzené v metodike, ktorú vypracoval Bazilejský výbor pre bankový dohľad. Dolná časť obsahuje niekoľko položiek potrebných na výpočet príslušných ukazovateľov v súlade s metodikou vymedzenou na základe článku 131 ods. 18 smernice 2013/36/EÚ[[1]](#footnote-2).

9. Ak je to relevantné, informácie poskytnuté v tomto vzore musia byť v súlade s informáciami, ktoré sa poskytujú príslušným orgánom na účely zberu hodnôt ukazovateľov príslušnými orgánmi, ako sa stanovuje v článku 3 ods. 2 delegovaného nariadenia Komisie (EÚ) č. 1222/2014[[2]](#footnote-3).

2. Pokyny týkajúce sa konkrétnych pozícií

|  |  |
| --- | --- |
| Riadok | Odkazy na právne predpisy a pokyny |
| 0010 – 0130 | Ukazovatele G-SII  Vymedzenie ukazovateľov je rovnaké ako vymedzenie použité na účely určenia informácií uvedených v prílohe k delegovanému nariadeniu Komisie (EÚ) č. 1222/2014.  V prípade zmien vymedzení v uvedenej metodike sa tieto zmenené vymedzenia v metodike na určenie hodnôt ukazovateľov ku koncu finančného roka („metodika koncoročného vykazovania“) použijú na účely vykazovania informácií ku koncu prvého, druhého a tretieho štvrťroka daného finančného roka. Ak je vzor v prílohe XXVI predmetom zmien počas predmetného finančného roka, metodika koncoročného vykazovania sa používa od prvých uplatniteľných referenčných dátumov po nadobudnutí účinnosti tohto zmeneného nariadenia.  Ukazovatele, ktoré sú ukazovateľmi tokov, sa vykazujú na kumulatívnom základe od začiatku kalendárneho alebo prípadne finančného roka. |
| 0010 | Celkové expozície vrátane dcérskych poisťovacích spoločností |
| 0020 | Aktíva v rámci finančného systému vrátane dcérskych poisťovacích spoločností |
| 0030 | Záväzky v rámci finančného systému vrátane dcérskych poisťovacích spoločností |
| 0040 | Nesplatené cenné papiere vrátane cenných papierov emitovaných dcérskymi poisťovacími spoločnosťami |
| 0050 | Platobná činnosť |
| 0060 | Aktíva v úschove |
| 0070 | Činnosť upisovania |
| 0081 | Objem obchodovania – pevný výnos |
| 0085 | Objem obchodovania – kapitálové cenné papiere a ostatné cenné papiere |
| 0090 | Pomyselná hodnota mimoburzových (OTC) derivátov vrátane dcérskych poisťovacích spoločností |
| 0100 | Cenné papiere určené na obchodovanie a cenné papiere k dispozícii na predaj |
| 0110 | Aktíva úrovne 3 vrátane dcérskych poisťovacích spoločností |
| 0120 | Pohľadávky zahŕňajúce viaceré jurisdikcie |
| 0130 | Záväzky zahŕňajúce viaceré jurisdikcie |
| 0140 – 0160 | Položky, v prípade ktorých sa Európska banková únia považuje za jednu jurisdikciu  Na účely určenia položiek uvedených ďalej v texte a ak v ďalej uvedených pokynoch nie sú uvedené špecifikácie, použité vymedzenia pojmov a pojmy sa v čo najväčšej možnej miere zosúlaďujú s vymedzeniami pojmov a pojmami uvedenými v usmerneniach pre vykazovanie medzinárodných bankových štatistík Banky pre medzinárodné zúčtovanie (BIS).  Odchylne od uvedeného sa vylúčia činnosti vykazujúcich subjektov vo všetkých zúčastnených členských štátoch, ako sa uvádza v článku 4 nariadenia Európskeho parlamentu a Rady (EÚ) č. 806/2014[[3]](#footnote-4), t. j. zúčastnený členský štát sa považuje za jedinú jurisdikciu. |
| 0140 | Celkové zahraničné pohľadávky na základe konečného rizika  Celkové zahraničné pohľadávky sú súčtom cezhraničných pohľadávok a miestnych pohľadávok zahraničných pridružených subjektov v miestnej alebo cudzej mene. Vylúčia sa pohľadávky z pozícií v zmluvách o derivátoch. Výrazy „pohľadávky“, „cezhraničné pohľadávky“, „miestne pohľadávky zahraničných pridružených subjektov v cudzej a miestnej mene“ majú rovnaký význam ako vymedzenia v usmerneniach pre vykazovanie medzinárodných bankových štatistík BIS.  Výraz „na základe konečného rizika“ znamená, že na účely určenia, či je pohľadávka cezhraničnou alebo miestnou pohľadávkou, sa pozícia pridelí tretej strane, ktorá sa zmluvne zaviazala prevziať dlhy alebo záväzky hlavnej protistrany v prípade, že táto protistrana neplní svoje záväzky, pokiaľ existuje takáto tretia strana. Toto pridelenie sa vykoná v súlade s ustanoveniami o prenosoch rizika uvedenými v usmerneniach pre vykazovanie medzinárodných bankových štatistík BIS. |
| 0150 | Zahraničné derivátové pohľadávky na základe konečného rizika  Kladná reálna hodnota všetkých derivátových pohľadávok, ktoré sú cezhraničnými pohľadávkami alebo miestnymi pohľadávkami zahraničných pridružených subjektov v miestnej alebo cudzej mene.  Deriváty zahŕňajú forwardy, swapy a opcie súvisiace s devízami, úrokovou sadzbou, akciami, komoditami a úverovými nástrojmi. Patria sem kúpené kreditné deriváty, ktorými sa hedžuje alebo kompenzuje predané kreditné zabezpečenie alebo ktoré sú držané na účely obchodovania.  V prípade takýchto kúpených kreditných derivátov nie je ich hodnota zhora ohraničená na hodnotu bezprostrednej pohľadávky, na ktorej zaručenie boli kúpené.  Kladné reálne hodnoty zmlúv o derivátoch možno započítať voči záporným reálnym hodnotám len vtedy, ak sa pozície realizovali s tou istou protistranou na základe právne vymožiteľnej dohody o vzájomnom započítavaní. Do tejto položky sa zahrnú len súbory vzájomného započítavania s kladnou hodnotou.  Derivátové pohľadávky sa vykazujú bez zohľadnenia akéhokoľvek peňažného kolaterálu.  Na účely vykazovania informácií na základe konečného rizika platí toto:   1. Keď konečné riziko znáša protistrana, derivát sa považuje za zahraničný, ak sa protistrana nenachádza v domovskej jurisdikcii vykazujúcich subjektov. 2. Keď konečné riziko znáša ručiteľ, derivát sa považuje za zahraničný, ak sa ručiteľ nenachádza v domovskej jurisdikcii vykazujúcich subjektov. |
| 0160 | Zahraničné záväzky na základe bezprostredného rizika vrátane derivátov  Zahraničné záväzky vrátane derivátov sú súčtom zahraničných záväzkov a zahraničných záväzkov vyplývajúcich z derivátov. Z tejto položky sa vylúčia záväzky z cenných papierov, ktoré sú obchodovateľnými finančnými aktívami emitovanými vykazujúcou inštitúciou.  Vymedzenie derivátov je rovnaké ako v prípade riadku 0150.  Záporné reálne hodnoty zmlúv o derivátoch možno započítať voči kladným reálnym hodnotám len vtedy, ak sa pozície realizovali s tou istou protistranou na základe právne vymožiteľnej dohody o vzájomnom započítavaní. Derivátové záväzky sa vykazujú bez zohľadnenia akéhokoľvek kolaterálu (peňažného i nepeňažného).  Výraz „na základe bezprostredného rizika“ znamená, že na účely určenia, či je pohľadávka cezhraničnou alebo miestnou pohľadávkou, sa pozícia pridelí priamej protistrane zmluvy.“ |

1. Smernica Európskeho parlamentu a Rady 2013/36/EÚ z 26. júna 2013 o prístupe k činnosti úverových inštitúcií a prudenciálnom dohľade nad úverovými inštitúciami, o zmene smernice 2002/87/ES a o zrušení smerníc 2006/48/ES a 2006/49/ES (Ú. v. EÚ L 176, 27.6.2013, s. 338). [↑](#footnote-ref-2)
2. Delegované nariadenie Komisie (EÚ) č. 1222/2014 z 8. októbra 2014, ktorým sa dopĺňa smernica Európskeho parlamentu a Rady 2013/36/EÚ, pokiaľ ide o regulačné technické predpisy na vymedzenie metodiky identifikácie globálnych systémovo dôležitých inštitúcií a vymedzenia podkategórií globálnych systémovo dôležitých inštitúcií (Ú. v. EÚ L 330 15.11.2014, s. 27). [↑](#footnote-ref-3)
3. Nariadenie Európskeho parlamentu a Rady (EÚ) č. 806/2014 z 15. júla 2014, ktorým sa stanovujú jednotné pravidlá a jednotný postup riešenia krízových situácií úverových inštitúcií a určitých investičných spoločností v rámci jednotného mechanizmu riešenia krízových situácií a jednotného fondu na riešenie krízových situácií a ktorým sa mení nariadenie (EÚ) č. 1093/2010 (Ú. v. EÚ L 225, 30.7.2014, s. 1). [↑](#footnote-ref-4)