**MT**

**ANNESS XII**

**“ANNESS XXVII**

**STRUZZJONIJIET TA’ RAPPORTAR GĦALL-FINI TA’ IDENTIFIKAZZJONI TAL-G-SIIs U L-ASSENJAR TAR-RATI TAL-BUFFER GĦALL-G-SIIs**

Werrej

[PARTI I: STRUZZJONIJIET ĠENERALI 2](#_Toc119002818)

[1. Struttura u konvenzjonijiet 2](#_Toc119002819)

[1.1. Struttura 2](#_Toc119002820)

[1.2. Konvenzjoni tan-numerazzjoni 2](#_Toc119002821)

[1.3. Konvenzjoni dwar is-simboli 2](#_Toc119002822)

[PARTI II: STRUZZJONIJIET RELATATI MAL-FORMOLI 3](#_Toc119002823)

[1. Rimarki ġenerali 3](#_Toc119002824)

[2. Struzzjonijiet li jikkonċernaw pożizzjonijiet speċifiċi 3](#_Toc119002825)

## PARTI I: STRUZZJONIJIET ĠENERALI

1. Struttura u konvenzjonijiet

1.1. Struttura

1. Dawn ir-rekwiżiti ta’ rapportar li għandhom l-għan li jappoġġaw l-identifikazzjoni ta’istituzzjonijiet ta’ importanza sistemika globali (G-SIIs) u li jassenjaw ir-rati korrispondenti tal-buffer għall-G-SIIs jikkonsistu f’formola waħda li tiġbor informazzjoni dwar indikaturi ta’ importanza sistemika globali u entrati partikolari meħtieġa għall-applikazzjoni tal-metodoloġija tal-Unjoni għall-identifikazzjoni tal-G-SIIs u l-assenjar tar-rati korrispondenti tal-buffer għall-G-SIIs.

1.2. Konvenzjoni tan-numerazzjoni

2. Id-dokument isegwi l-konvenzjoni tat-tikkettar stabbilita fil-punti minn 3 sa 5, meta ssir referenza għall-kolonni, ir-ringieli u ċ-ċelloli tal-formoli. Dawk il-kodiċijiet numeriċi jintużaw b’mod estensiv fir-regoli ta’ validazzjoni.

3. Fl-istruzzjonijiet tintuża n-notazzjoni ġenerali li ġejja: {Formola; Ringiela; Kolonna}.

4. Fejn isiru referenzi f’formola, u għaldaqstant jintużaw biss punti ta’ *data* ta’ dik il-formola, in-notazzjoni ma tinkludix formola: {Ringiela; Kolonna}. Fil-każ ta’ formoli b’kolonna waħda biss, issir referenza għar-ringieli biss {Formola; Ringiela}.

5. Sinjal ta’ asterisk jintuża biex jesprimi li r-referenza taqbad ir-ringieli jew il-kolonni speċifikati qabel.

1.3. Konvenzjoni dwar is-simboli

6. Kwalunkwe ammont li jżid il-valur tal-indikatur, tal-assi, tal-obbligazzjonijiet jew tal-iskoperturi għandu jiġi rapportat bħala ċifra pożittiva. Kwalunkwe ammont li jnaqqas il-valur tal-indikatur, tal-assi, tal-obbligazzjonijiet jew tal-iskoperturi għandu jiġi rapportat bħala ċifra negattiva. Meta jkun hemm simbolu negattiv (-) qabel id-deżinjazzjoni ta’ entrata, ma jkun mistenni li tiġi rrapportata ebda ċifra pożittiva għal dik l-entrata.

## PARTI II: STRUZZJONIJIET RELATATI MAL-FORMOLI

1. Rimarki ġenerali

8. Il-formola hija maqsuma f’żewġ taqsimiet. It-taqsima ta’ fuq dwar l-indikaturi tal-G-SIIs tinkludi l-indikaturi għall-identifikazzjoni tal-istituzzjonijiet ta’ importanza sistemika globali kif definit fil-metodoloġija żviluppata mill-Kumitat ta’ Basel dwar is-Superviżjoni Bankarja. It-taqsima ta’ isfel fiha għadd ta’ entrati meħtieġa biex jiġu kkalkulati l-indikaturi rilevanti f’konformità mal-metodoloġija definita abbażi tal-Artikolu 131(18) tad-Direttiva 2013/36/UE[[1]](#footnote-2).

9. Fejn rilevanti, l-informazzjoni pprovduta f’din il-formola għandha tkun konsistenti mal-informazzjoni pprovduta lill-awtoritajiet rilevanti għall-finijiet tal-ġbir tal-valuri tal-indikatur mill-awtoritajiet rilevanti kif stabbilit fl-Artikolu 3(2) tar-Regolament Delegat tal-Kummissjoni (UE) Nru 1222/2014[[2]](#footnote-3).

2. Struzzjonijiet li jikkonċernaw pożizzjonijiet speċifiċi

|  |  |
| --- | --- |
| Ringiela | Referenzi legali u struzzjonijiet |
| 0010 - 0130 | Indikaturi tal-G-SIIs  Id-definizzjoni tal-indikaturi għandha tkun l-istess bħad-definizzjoni applikata għall-finijiet tad-determinazzjoni tal-informazzjoni elenkata fl-Anness tar-Regolament ta’ Delega tal-Kummissjoni (UE) Nru 1222/2014.  F’każ ta’ bidliet fid-definizzjonijiet f’dik il-metodoloġija, dawk id-definizzjonijiet emendati fil-metodoloġija applikabbli għad-determinazzjoni tal-valuri tal-indikaturi fi tmiem is-sena finanzjarja (“metodoloġija ta’ tmiem is-sena”) għandhom jintużaw għall-finijiet tar-rapportar tal-informazzjoni fi tmiem l-ewwel, it-tieni u t-tielet trimestru ta’ dik l-istess sena finanzjarja. Meta l-formola tal-Anness XXVI ikun soġġett għal emendi matul is-sena finanzjarja inkwistjoni, il-metodoloġija ta’ tmiem is-sena għandha tiġi applikata mill-ewwel dati ta’ referenza applikabbli wara d-dħul fis-seħħ tar-Regolament emendatorju.  L-indikaturi li huma kejl ta’ flussi għandhom jiġu rapportati fuq bażi kumulattiva mill-bidu tas-sena kalendarja jew finanzjarja, kif applikabbli. |
| 0010 | Skoperturi totali, inklużi sussidjarji tal-assigurazzjoni |
| 0020 | Assi tas-sistema intrafinanzjarja, inklużi sussidjarji tal-assigurazzjoni |
| 0030 | Obbligazzjonijiet tas-sistema intrafinanzjarja, inklużi sussidjarji tal-assigurazzjoni |
| 0040 | Titoli pendenti, inklużi titoli maħruġa minn sussidjarji tal-assigurazzjoni |
| 0050 | Attività ta’ pagamenti |
| 0060 | Assi taħt kustodja |
| 0070 | Attività ta’ sottoskrizzjoni |
| 0081 | Volum tan-negozjar — introjtu fiss |
| 0085 | Volum tan-negozjar — ekwitajiet u titoli oħrajn |
| 0090 | Ammont nozzjonali ta’ derivattivi OTC, inklużi sussidjarji tal-assigurazzjoni |
| 0100 | Negozjar u titoli AFS |
| 0110 | Assi tal-Livell 3, inklużi sussidjarji tal-assigurazzjoni |
| 0120 | Pretensjonijiet transġuriżdizzjonali |
| 0130 | Obbligazzjonijiet transġuriżdizzjonali |
| 0140 – 0160 | Entrati li jqisu l-Unjoni Bankarja Ewropea bħala ġuriżdizzjoni unika  Għall-finijiet tad-determinazzjoni tal-entrati speċifikati hawn taħt u fin-nuqqas ta’ speċifikazzjonijiet fl-istruzzjonijiet ta’ hawn taħt, id-definizzjonijiet u l-kunċetti applikati għandhom jiġu allinjati, sa fejn ikun possibbli, mad-definizzjonijiet u mal-kunċetti definiti fil-Linji Gwida għar-rapportar tal-istatistika bankarja internazzjonali tal-BIS.  B’deroga minn dan, l-attivitajiet tal-entitajiet tar-rapportar fl-Istati Membri parteċipanti kollha kif imsemmi fl-Artikolu 4 tar-Regolament (UE) Nru 806/2014 tal-Parlament Ewropew u tal-Kunsill[[3]](#footnote-4) għandhom jiġu esklużi, jiġifieri l-Istati Membri Parteċipanti għandhom jitqiesu bħala ġuriżdizzjoni unika. |
| 0140 | Pretensjonijiet barranin totali fuq bażi tar-riskju aħħari  Il-pretensjonijiet barranin totali għandhom ikunu t-total tal-pretensjonijiet transfruntiera u tal-pretensjonijiet lokali ta’ affiljati barranin f’munita lokali jew barranija. Il-pretensjonijiet minn pożizzjonijiet f’kuntratti tad-derivattivi għandhom jiġu esklużi. “Pretensjonijiet”, “pretensjonijiet transfruntiera”, “pretensjonijiet lokali ta’ affiljati barranin f’munita barranija u lokali” għandu jkollhom l-istess tifsira kif definit fil-Linji Gwida għar-rapportar tal-istatistika bankarja internazzjonali tal-BIS.  “Fuq bażi ta’ riskju aħħari” għandha tfisser li, għall-finijiet tad-determinazzjoni ta’ jekk pretensjoni tkunx transfruntiera jew lokali, il-pożizzjoni tiġi allokata lil parti terza li tkun ikkuntrattat biex tassumi d-djun jew l-obbligi tal-kontroparti primarja jekk dik il-parti tonqos milli teżegwixxi, meta tali parti terza tkun teżisti. Din l-allokazzjoni għandha ssir f’konformità mad-dispożizzjonijiet dwar it-trasferimenti tar-riskju pprovduti fil-Linji Gwida għar-rapportar tal-istatistika bankarja internazzjonali tal-BIS. |
| 0150 | Pretensjonijiet barranin fuq derivattivi fuq bażi tar-riskju aħħari  Il-valur ġust pożittiv tal-pretensjonijiet kollha fuq derivattivi li huma pretensjonijiet transfruntiera, jew pretensjonijiet lokali ta’ affiljati barranin f’munita lokali jew barranija.  Derivattivi jinkludu forwards, swaps, u opzjonijiet relatati mal-kambju, rata tal-imgħax, ekwità, komodità, u strumenti ta’ kreditu. Dan jinkludi derivattivi ta’ kreditu mixtrija li jiħħeġġjaw jew ipaċu l-protezzjoni tal-kreditu mibjugħa jew miżmuma għal skopijiet ta’ negozjar.  Fil-każ ta’ tali derivattivi ta’ kreditu mixtrija, il-valur tagħhom ma għandux ikun limitat għall-valur tal-pretensjoni immedjata li tkun inxtrat biex tiggarantixxi.  Il-valuri ġusti pożittivi tal-kuntratti tad-derivattivi jistgħu jiġu paċuti b’valuri ġusti negattivi biss jekk il-pożizzjonijiet ikunu ġew eżegwiti mal-istess kontroparti skont ftehim tan-netting legalment infurzabbli. F’din l-entrata għandhom jiġu inklużi biss settijiet tan-netting b’valur pożittiv.  Il-pretensjonijiet tad-derivattivi għandhom jiġu rapportati gross b’kwalunkwe kollateral fi flus.  Għall-finijiet tar-rapportar ta’ informazzjoni fuq bażi tar-riskju aħħari, għandu japplika dan li ġej:   1. Meta r-riskju aħħari jkun tal-kontroparti, derivattiv jitqies barrani jekk il-kontroparti ma tkunx fil-ġuriżdizzjoni tad-domiċilju tal-entitajiet relaturi. 2. Meta r-riskju finali jkun tal-garanti, derivattiv jitqies barrani jekk il-garanti ma jkunx fil-ġuriżdizzjoni tad-domiċilju tal-entitajiet relaturi. |
| 0160 | Obbligazzjonijiet barranin fuq bażi ta’ riskju immedjat, inklużi derivattivi  Obbligazzjonijiet barranin, inklużi derivattivi, għandhom ikunu t-total tal-obbligazzjonijiet barranin u tal-obbligazzjonijiet barranin li jirriżultaw minn derivattivi. Obbligazzjonijiet ta’ titoli li huma assi finanzjarji negozjabbli maħruġa mill-istituzzjoni tar-rapportar għandhom jiġu esklużi minn din l-entrata.  Id-definizzjoni ta’ derivattivi għandha tkun l-istess bħal dik applikata għar-ringiela 0150.  Il-valuri ġusti negattivi tal-kuntratti tad-derivattivi jistgħu jiġu paċuti b’valuri ġusti pożittivi biss jekk il-pożizzjonijiet ikunu ġew eżegwiti mal-istess kontroparti skont ftehim tan-netting legalment infurzabbli. Obbligazzjonijiet minn derivattivi għandhom jiġu rapportati gross bi kwalunkwe kollateral (flus u mhux flus).  “Fuq bażi ta’ riskju immedjat” għandha tfisser li, għall-finijiet tad-determinazzjoni ta’ jekk pretensjoni tkunx transfruntiera jew lokali, il-pożizzjoni tiġi allokata lill-kontroparti diretta tal-kuntratt.” |

1. Id-Direttiva 2013/36/UE tal-Parlament Ewropew u tal-Kunsill tas-26 ta’ Ġunju 2013 dwar l-aċċess għall-attività tal-istituzzjonijiet ta’ kreditu u s-superviżjoni prudenzjali tal-istituzzjonijiet ta’ kreditu, li temenda d-Direttiva 2002/87/KE u li tħassar id-Direttivi 2006/48/KE u 2006/49/KE (ĠU L 176, 27.6.2013, p. 338). [↑](#footnote-ref-2)
2. Ir-Regolament ta’ Delega tal-Kummissjoni (UE) Nru 1222/2014 tat-8 ta’ Ottubru 2014 li jissupplimenta d-Direttiva 2013/36/UE tal-Parlament Ewropew u tal-Kunsill fir-rigward ta’ standards tekniċi regolatorji għall-ispeċifikazzjoni tal-metodoloġija għall-identifikazzjoni ta’ istituzzjonijiet globali sistemikament importanti u għad-definizzjoni ta’ subkategoriji ta’ istituzzjonijiet globali sistemikament importanti (ĠU L 330, 15.11.2014, p. 27). [↑](#footnote-ref-3)
3. Ir-Regolament (UE) Nru 806/2014 tal-Parlament Ewropew u tal-Kunsill tal-15 ta' Lulju 2014 li jistabbilixxi regoli uniformi u proċedura uniformi għar-riżoluzzjoni tal-istituzzjonijiet ta' kreditu u ċerti ditti tal-investiment fil-qafas ta' Mekkaniżmu Uniku ta' Riżoluzzjoni u Fond Uniku għar-Riżoluzzjoni u li jemenda r-Regolament (UE) Nru 1093/2010 (ĠU L 225, 30.7.2014, p. 1). [↑](#footnote-ref-4)