IARSCRÍBHINN XIV

**Samhail Pointe Sonraí Aonair**

Gach ítim sonraí a leagtar amach sna hIarscríbhinní a ghabhann leis an Rialachán seo, déanfar iad a thrasfhoirmiú ina samhail pointe sonraí aonair arb í is bunús le córais TF aonfhoirmeacha institiúidí agus údarás inniúil.

Comhlíonfaidh an tsamhail pointe sonraí aonair na critéir seo a leanas:

(a) léiriú struchtúrtha ar na hítimí sonraí uile a leagtar amach sna hIarscríbhinní a ghabhann leis an Rialachán seo a sholáthar;

(b) na coincheapa gnó uile a leagtar amach sna hIarscríbhinní a ghabhann leis an Rialachán seo a shainaithint;

(c) foclóir sonraí a sholáthar ina ndéanfar lipéid táblaí, lipéid ordanáide, lipéid aise, lipéid fearann, lipéid diminsean agus lipéid comhaltaí a shainaithint;

(d) méadracht a sholáthar lena ndéanfar saintréith nó méid na bpointí sonraí a shainmhíniú;

(e) mínithe ar phointí sonraí a sholáthar a chuirtear in iúl mar chomhdhéanamh de shaintréithe lena sainaithnítear an coincheap airgeadais go soiléir;

(f) na sonraíochtaí teicniúla ábhartha uile is gá a bheith inti chun réitigh tuairiscithe TF a fhorbairt lena dtáirgfear sonraí maoirseachta aonfhoirmeacha.